Psalam (Šarić) 137.
1Na vodama babilonskim sjedili smo i plakali spominjući se Siona. 

2O vrbama tamo vješali smo harfe svoje. 

3Ah, ondje su iskali od nas oni, koji nas zarobiše, da pjevamo, koji nas srušiše, da se veselimo: "Pjevajte nam pjesmu sionsku!" 

4Kako da pjevamo pjesmu Gospodnju u zemlji tuđoj? 

5Ako bih zaboravio tebe, Jerusaleme, neka usahne desnica moja! 

6Neka mi jezik prione za nepce, ako se tebe ne bih spomenuo, ako ne bih držao Jerusalema visoko iznad svake radosti svoje! 

7Napomeni, Gospode, sinovima Edomovim dan jerusalemski; oni su vikali: "Razorite, razorite ga sve do temelja!" 

8Kćeri babilonska, vrijedna propasti, blagoslovljen je onaj, koji ti plati djelo tvoje, što si ga učinila nama! 

9Blagoslovljen je onaj, koji uzme i razbije o kamen djecu tvoju! 

Psalmi (Šarić)